KIRJALLINEN KYSYMYS E-0035/03

esittäjä(t): Esko Seppänen (GUE/NGL) komissiolle

(21. tammikuuta 2003)

Aihe: Kalastussopimukset

EU:n ministerineuvosto hyväksyi joulukuussa kalastussopimukset Senegalin ja Angolan kanssa. Mikä on komission arvio siitä yhteisön saamasta hyödystä, jonka nämä kalliit sopimukset tuottavat koko yhteisölle? Näyttää siltä, että mainitut sopimukset hyödyttävät ainoastaan espanjalaista kalastusteollisuutta ja vain harvojen muiden maiden kalastajia.

Franz Fischlerin komission puolesta antama vastaus

(3. maaliskuuta 2003)

Senegalin ja Angolan kanssa tehdyt kalastussopimukset tarjoavat jäsenvaltioille kalastusmahdollisuuksia niiden kyseisillä alueilla perinteisesti harjoittaman kalastustoiminnan ja niiden kalastusalan kyseiseen kalastukseen osoittaman kiinnostuksen perusteella. Tämän vuoksi jäsenvaltioista Espanja on saanut laajimmat kalastusmahdollisuudet, mutta ei ole totta, että sopimukset hyödyttäisivät yksinomaan Espanjan kalastusalaa.

Senegalin kanssa tehdyn kalastussopimuksen pöytäkirjassa kalastusmahdollisuuksia myönnetään Kreikan, Espanjan, Ranskan, Italian ja Portugalin kalastusaluksille. Rannikon pohjakalakalastuksen osalta Espanja on saanut 46, Kreikka 16 ja Italia 38 prosenttia kalastusmahdollisuuksista. Syvänmeren pohjakalakalastuksen osalta Espanja on saanut 95 ja Portugali 5 prosenttia kalastusmahdollisuuksista. Vapapyydysalusten osalta Espanja on saanut 62 ja Ranska 38 prosenttia kalastusmahdollisuuksista. Nuottaa käyttävien tonnikala-alusten osalta Espanja on saanut 62 ja Ranska 46 prosenttia kalastusmahdollisuuksista. Pintasiima-alusten osalta Espanja on saanut 87 ja Portugali 13 prosenttia kalastusmahdollisuuksista.

Angolan kanssa tehdyn kalastussopimuksen pöytäkirjassa kalastusmahdollisuuksia myönnetään Kreikan, Espanjan, Ranskan, Irlannin, Italian, Alankomaiden ja Portugalin kalastusaluksille. Espanjalle on myönnetty kaikki katkaravunpyyntilisenssit. Pohjakalakalastuksen osalta Espanja on saanut 44, Portugali 26, Italia 18 ja Ranska 12 prosenttia kalastusmahdollisuuksista. Tonnikalakalastuksen osalta Espanja on saanut 70, Ranska 18 ja Portugali 12 prosenttia kalastusmahdollisuuksista. Pelagisten lajien kalastuslisenssit on myönnetty pelkästään Irlannille ja Alankomaille.

On pantava merkille, että kummankin pöytäkirjan osalta komissio voi myöntää käyttämättömät kalastusmahdollisuudet mille tahansa muulle kalastusmahdollisuuksia pyytävälle jäsenvaltiolle.

Angolan saama vuotuinen taloudellinen korvaus on 15 500 000 euroa, josta 35 prosenttia myönnetään kohdennettuihin toimiin Angolan oman kalastusalan kehittämiseksi. Senegalin saama vuotuinen taloudellinen korvaus on 16 000 000 euroa, josta 19 prosenttia on tarkoitettu kestävän kalastuksen kumppanuuksien kehittämiseen.

Pöytäkirjassa yhteisön kalastusalusten saaliiden katsotaan olevan yhteisön alkuperää. Saaliiden arvo, tonnikalaa lukuun ottamatta, on yhteisön markkinoilla tavallisesti yli kaksinkertainen taloudellisen korvauksen tasoon verrattuna. Vuoden 1999 raportissa Evaluation of Fishing Agreements Concluded by the European Community (Ifremer, Cemare, CEP) (ei saatavilla suomeksi) arvioidaan, että Senegalin kanssa tehty kalastussopimus on luonut 592 suoraa ja 892 epäsuoraa työpaikkaa jäsenvaltioissa. Angolan kanssa tehdyn kalastussopimuksen arvellaan luoneen 530 suoraa ja 599 epäsuoraa työpaikkaa jäsenvaltioissa.